[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 3.2.2009

COM(2009) 42 окончателен

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА И СМЕТНАТА ПАЛАТА

Доклад за изпълнението на плана за действие за засилване на надзорните функции на Комисията при поделено управление на структурни действия

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА И СМЕТНАТА ПАЛАТА

Доклад за изпълнението на плана за действие за засилване на надзорните функции на Комисията при поделено управление на структурни действия

1. Обобщение

На 19 февруари 2008 г. Комисията прие план за действие за засилване на надзорните ѝ функции по отношение на държавите-членки при поделено управление на структурни действия („Планът за действие“)[1]. Предметът на плана за действие се състои в укрепване на действията, предприемани от Комисията с оглед на високото ниво на грешки при възстановяването на направените разходи в рамките на структурните действия и с оглед на слабостите в системите на държавите-членки за управление и контрол. Като се вземат под внимание по-специално заключенията и препоръките, формулирани от Европейската сметна палата в годишния ѝ доклад за 2006 г., в плана за действие са набелязани 37 действия в 10 основни области, които трябва да бъдат реализирани до края на 2008 г.

Тези действия обхващат както превантивни мерки, предназначени за подобряване на ефективността на извършваните от държавите-членки проверки, и корективни мерки, за да се гарантира, че се разкриват случаите на неправомерно възстановяване на направените разходи и че се връщат тези средства в полза на бюджета на ЕС, така и мерки за подобряване на качеството на представяните от държавите-членки и от Комисията ключови данни, които са от основно значение за мониторинга на ефективността на многогодишните системи за контрол. Подходът цели ограничаване на остатъчния риск от грешки, от една страна чрез прилагане на мерки за подобряване на системите за надзор и контрол с цел намаляване на броя на грешките, и от друга страна — чрез предприемане на действия, с които ще се повиши процентът на връщане на средства.

Комисията отчиташе пред Европейския парламент напредъка по плана за действие, като му представяше на всеки три месеца таблици във връзка с мониторинга. Също така Комисията отчиташе пред Европейския парламент на тримесечна база финансовите корекции в резултат на предприетите от нея действия. През ноември 2008 г. бе изпратен на Европейския парламент, Съвета и Европейската сметна палата междинен доклад за резултатите от първите три тримесечия[2].

В раздел 2 от настоящия доклад са представени с подробна информация постигнатите до 31 декември 2008 г. резултати по всяко действие. Тъй като финансовите корекции и временното преустановяване на плащанията по оперативните програми са едни от важните показатели за въздействието що се отнася до надзорните функции на Комисията, подробна информация за тези, които са приложени през 2008 г., е представена в приложения 1а и 1б. Освен това в приложение 2 са дадени обобщени данни за процедурите за финансови корекции, които са в ход.

Бяха приключени 28 от 37-те действия по плана за действие. Това са всички действия във връзка както с подобряване представянето на данни, така и с насоките, обучителните семинари и рационализирането на вътрешните процедури, приложими към финансовите корекции. През първото тримесечие на 2009 г. ще бъде финализирано едно частично приключило действие относно насоките за вътрешното приключване (действие 3.2). Шест оставащи действия са текущи по своето естество и са свързани с одитите на високорискови структури за управление, последващите действия във връзка с плановете за корективни мерки, процедурите за временно преустановяване на плащанията и за финансови корекции, последващите действия във връзка с отделните случаи на съществени грешки от декларациите, с които се удостоверяват надеждността и точността на отчетите, както и законосъобразността и редовността на свързаните с тях операции (DAS) за 2006 г., и прегледа на дейността на органите по приключването (2000—2006 г.). До голяма степен набелязаните цели бяха постигнати до края на 2008 г., като оставащите мерки ще бъдат приключени през 2009 г. Другите две текущи действия включват превантивните действия от ключово значение за програмите от периода 2007—2013 г., и по-точно процедурата по оценка на съответствието и процеса на одобрение на стратегиите за одит, в рамките на които действията на Комисията зависят от това кога държавите-членки ще представят съответните документи. В приложение 3 са посочени актуализираните резултати, показатели и крайни срокове за всички осем текущи действия, които трябва да бъдат продължени през цялата 2009 г.

Благодарение на ефективното изпълнение на плана за действие Комисията осъществи значителен напредък в посока на целта си за засилване на надзорните функции, които упражнява върху управлението на структурните действия в държавите-членки.

Основните резултати, които свидетелстват за постигнатия напредък в тази област, са следните:

- Европейската сметна палата отчете в годишния си доклад за 2007 г. положителното развитие по отношение на качеството на годишните доклади за дейността на Генералните дирекции „Регионална политика“ и „Трудова заетост, социални въпроси и равни възможности“ и необходимостта от представяните в тях удостоверяващи данни (таблица 2.1 и параграф 2.12 от годишния доклад за 2007 г.) (действие 9);

- Европейската сметна палата посочи също така в годишния си доклад, че Комисията е осъществила адекватен надзор върху процедурата относно годишните справки, като е изготвила ясни насоки и е разгледала случаите на несъответствие (параграф 2.20 от годишния доклад за 2007 г.) (действие 10);

- Комисията реагира по-твърдо при откриване на недостатъци на системите, като прие 10 официални решения за временно преустановяване на междинните плащания (за сравнение през 2007 г. е прието само едно такова решение) (действие 8.1);

- Комисията доказа способността си да съобщава точни и своевременни данни за корекциите в резултат на одитната и контролната ѝ дейност, като изпращаше тримесечни доклади във връзка с финансовите корекции (действие 7.2);

- Комисията увеличи въздействието от одитната си дейност посредством приключването на процедурите за финансови корекции при установяване на недостатъци и нередности. Интензивността на тази дейност се изразява в увеличения обем на финансовите корекции във връзка с програмите и проектите от периода 2000—2006 г., които бяха приложени през 2008 г. за Европейския фонд за регионално развитие (ЕФРР), Европейския социален фонд (ЕСФ) и Кохезионния фонд (КФ). Общата стойност на финансовите корекции за 2008 г. за ЕФРР, ЕСФ и КФ в резултат от дейността на Комисията е 1, 5 млрд. EUR[3] срещу 288 млн. EUR за цялата 2007 г. (вж. приложение 1а). Настоящият прогнозен размер на евентуалните финансови корекции, които могат да произтекат от процедурите за временно преустановяване на плащанията и за финансови корекции в ход към края на 2008 г., е около 2, 8 млрд. EUR (вж. приложение 2) (действия 1.2, 1.3 и 8.2);

- ревизираните вътрешни процедури на Генералните дирекции „Регионална политика“ и „Трудова заетост, социални въпроси и равни възможности“ съставляват стабилна основа с оглед ускоряване приемането на решения за временно преустановяване на плащанията и за финансови корекции и с оглед постигане на целите, посочени в плана за действие (6 месеца за периода от окончателната позиция по констатациите от одита до приемането на решение за временно преустановяване на плащанията и съответно 24 месеца за периода от одита до решение за финансови корекции на Комисията). Въпреки че ще има преходен период за миналите одити, вече се забелязва въздействието от новите процедури по отношение на времето, което бе необходимо за приемането на няколко решения за временно преустановяване на плащанията през 2008 г. (действие 8.2);

- Комисията осъществи напредък по отношение на усилията си да получава данни с по-добро качество относно изтеглянето и връщането на средства от страна на държавите-членки за периода 2000—2006 г., които са били съобщени за 2007 г. Комисията анализира предоставените данни, поиска при необходимост допълнителна информация и извърши проверки на място в 10 държави-членки, за да бъдат проверени изпратените данни. Предварителните резултати показват, че като цяло отговорните органи изпълняват функциите си, въпреки че са налице все още някои случаи на неправилно разбиране на изискванията, при които Комисията предприе разясняване (действия 6.1 и 6.2);

- Комисията стриктно изпълни превантивните действия за програмите от периода 2007—2013 г., за да се осигури наличието на надеждни системи в държавите-членки, преди да бъдат извършени междинните плащания. Тя получи доклади за оценка на съответствието, обхващащи 281 програми от общо 433 програми, като приетите доклади са за 88 програми, отхвърлените (и които поради тази причина трябва да бъдат представени отново) — за 90 програми, а останалите все още са предмет на разглеждане (действия 4.1 и 4.2);

- Комисията извърши всички планирани действия, предназначени за увеличаване ефективността на проверките на управлението на първо ниво за периодите 2000—2006 г. и 2007—2013 г., включително целевите одити на високорискови структури за управление, изготвянето на насоки, предоставянето на средство за самооценяване за управляващите органи и организирането на семинар през юни 2008 г. за управляващите и сертифициращите органи с над 500 участници от отделните държави (действия 1.1, 5.1, 5.2 и 5.3);

- Комисията извърши всички превантивни действия, целящи осигуряване на стриктен и ефективен процес на приключване за програмите от периода 2000—2006 г., включително одитите на органите по приключването, организирането на семинар за всички държави-членки през септември 2008 г. с над 700 участници от отделните държави, създаването на „Регистър на въпросите и отговорите“, който да се използва от държавите-членки за справка, и участието в двустранни семинари в различни държави-членки (действия 3.1, 3.2 и 3.3).

В допълнение към набелязаните в плана действия по опростяването Комисията предприе последващи значими стъпки за опростяване на плавилата по структурните действия чрез приемане на предложения за изменение на съответните регламенти на Съвета и през 2009 г. ще разгледа по-нататъшни мерки въз основа на препоръките на съвместна работна група на Комисията и държавите-членки. Тези мерки, включващи разширяване на използването на суми с фиксиран размер, еднократни плащания и единични стойности за всички видове разходи за ЕФРР и ЕСФ, следва също така да доведат до намаляване на нивото на грешки за програмите от периода 2007—2013 г., въпреки че естествено резултатите от тях няма да бъдат налице преди 2010/2011 г.

Планът за действие засяга както причините, така и последиците от високото ниво на грешки, установени от Европейската сметна палата във връзка с разходите по структурните действия. Същевременно, въздействието от плана за действие не може на този етап да се разглежда от гледна точка на действително намаляване на нивото на грешки при междинните плащания. Както бе разяснено в Съобщението за плана за действие (точка 8.2) във връзка с периода 2000—2006 г., вече направените грешки ще продължат да се отразяват на разходите, декларирани от държавите-членки, и плащанията, които ще бъдат извършени от Комисията до 2010 г. (до 2012 г. за Кохезионния фонд) по програмите от периода 2000—2006 г. Поради тази причина приоритетът на Комисията е увеличаване на ефективността на извършваните от държавите-членки проверки и одитите на Комисията, за да се осигури ниско ниво на остатъчния риск от грешки при приключването на програмите и проектите от периода 2000—2006 г. Относно периода 2007—2013 г. превантивните действия ще осигурят ефективното функциониране на системите на държавите-членки от началото на изпълнението на програмите или ако това не се реализира, то недостатъците ще бъдат установявани рано, така че да могат да се прилагат корективни мерки.

В своята съвместна стратегия за одит за периода 2009—2011 г. Генералните дирекции „Регионална политика“ и „Трудова заетост, социални въпроси и равни възможности“ ще планират и извършат одити, които ще им дадат възможност да направят първа оценка на въздействието от плана за действие по отношение на нивото на грешки при връщането на средства в полза на фондовете, съответно към края на 2009 г. за разходите за новите програми от периода 2007—2013 г. и към края на 2011 г. — за приключването на програмите от периода 2000—2006 г.

В заключение може да се каже, че Комисията изпълни съществена част от плана за действие и ще съсредоточи усилията си през 2009 г. за продължаване на напредъка посредством реализиране на следните дейности:

- приключване на 8-те оставащи текущи действия от плана, описани в приложение 3;

- изпълнение на съвместната стратегия на Генералните дирекции „Регионална политика“ и „Трудова заетост, социални въпроси и равни възможности“ за одит за 2009—2011 г. във връзка със структурните действия, която ще бъде изразът на планираните одити с цел да се продължи стриктния надзор върху системите на държавите-членки както за периода 2000—2006 г., така и за следващия (2007—2013 г.);

- своевременни последващи действия във връзка с всеки случай на изразяване на резерви от страна на Генералните дирекции „Регионална политика“ и „Трудова заетост, социални въпроси и равни възможности“ в годишните им доклади за дейността за 2008 г.; както и

- продължаване на действията за постигане на максимална полза от годишните справки.

В началото на 2010 г. Комисията ще изготви доклад за предприетите през 2009 г. допълнителни действия и за първите резултати от всички действия, който ще представи на Европейския парламент, Съвета и Европейската сметна палата.

2. Напредък по изпълнението на плана за действие

Действие 1 — Действия съгласно съвместната стратегия за одит за периода 2000—2006 г.

1.1. Целеви одити на 55 високорискови структури за управление

Текущо действие

Генералните дирекции „Регионална политика“ и „Трудова заетост, социални въпроси и равни възможности“ извършиха 47 от 55-те планирани одита и представиха доклади за 30 одита. Ефективните резултати от одитите, за които вече са изпратени доклади, са следните: в 7 случая има положително становище за функционирането на системата, в 2 случая становището е отрицателно и Комисията започна процедура за временно преустановяване на плащанията и за прилагане на финансови корекции, а в останалите 21 случая одиторите на Комисията дадоха становище с резерви и заедно с националните компетентни органи предприемат последващи действия във връзка с констатациите от одитите, за да бъдат набелязани необходимите корективни мерки. Последващите действия във връзка с одитите, които могат да бъдат под формата на временно преустановяване на плащанията и финансови корекции, ще продължат и през 2009 г. Четири планирани одита бяха отменени поради последваща оценка на риска или избора на програмата за одитиране от страна на Европейската сметна палата. Четири планирани одита бяха отложени за първата половина на 2009 г., за да се даде възможност за проверка на изпълнението на корективните мерки от страна на съответната държава-членка.

Генералните дирекции извършиха 4 допълнителни одита на високорискови структури за управление, които не бяха предвидени в плана за действие, но които бяха включени в тяхната одитна програма за 2008 г. вследствие на допълнителен анализ на риска.

1.2. Последващи действия във връзка с 27 плана за корективни мерки

Текущо действие

27-те плана за корективни мерки обхващат 32 % от общата стойност на бюджетните задължения за програмите от периода 2000—2006 г. Генералните дирекции „Регионална политика“ и „Трудова заетост, социални въпроси и равни възможности“ приключиха последващите действия във връзка с 14 от 27-те плана за корективни мерки, по-голямата част от които са свързани с резерви, формулирани в годишните доклади за дейността за 2007 г. на генералните дирекции. Ефективните резултати от плановете за корективни мерки са, както следва:

- в 13 случая има положително становище относно приключването на необходимите действия и относно функционирането на системата, включително в някои случаи прилагането на финансови корекции от страна на съответната държава-членка по формулирано от Комисията искане;

- в 1 случай планът за корективни мерки е довел до прилагането на финансови корекции с решение на Комисията.

В оставащите 13 случая последващите действия са текущи. За 4 плана за корективни мерки, за които Комисията стигна до заключение, че съответната държава-членка не е изпълнила в удовлетворителна степен корективните мерки:

- в 3 случая Комисията прие решение за временно преустановяване на плащанията;

- в 1 случай Комисията започна процедура за временно преустановяване на плащанията;

- за 6 плана за корективни мерки, за които съответната държава-членка е съобщила за приключване на необходимите мерки, Комисията ще разгледа докладите ѝ или ще извърши одити в началото на 2009 г., за да провери изпълнението и целесъобразността на приложените корекции.

В 3 случая Комисията удължи крайния срок за приключване на плановете за корективни мерки до началото на 2009 г. и последващите действия ще бъдат завършени през същата година.

Генералните дирекции ще приключат през 2009 г. всички последващи процедури за временно преустановяване на плащанията и за финансови корекции.

1.3. Приключване на 20-те процедури за временно преустановяване на плащанията и за финансови корекции за периода 2000—2006 г., както и на 34-те процедури за периода 1994—1999 г.

Текущи действия

1.3 а) период 2000—2006 г.

20-те процедури за временно преустановяване на плащанията и за финансови корекции, които са в ход, са свързани общо с 32 програми по ЕФРР, 12 програми по ЕСФ и 60 проекта по Кохезионния фонд. Генералните дирекции „Регионална политика“ и „Трудова заетост, социални въпроси и равни възможности“ приключиха 13 от процедурите, а 4 процедури бяха частично завършени. За тези 17 процедури резултатите за програмите и проектите са, както следва:

- Комисията прие решения за прилагане на финансови корекции в размер на приблизително 58 млн. EUR за 44 програми/проекта;

- държавите-членки приеха финансови корекции в размер на приблизително 309 млн. EUR за 16 програми/проекти; както и

- за 10 програми/проекта бе приключена процедурата без прилагане на корекции, тъй като Комисията сметна за допустими доводите, представени от съответната държава-членка.

По все още неприключилите процедури, които обхващат 34 програми/проекта, Комисията прие 7 решения за временно преустановяване на плащанията по 29 програми/проекта. В тези случаи, ако съответната държава-членка не изпълни необходимите действия, през 2009 г. ще бъдат приложени финансови корекции. За 4 проекта по Кохезионния фонд решенията на Комисията да преустанови временно плащанията или да приложи финансови корекции ще бъдат взети в зависимост от резултатите от изслушването през февруари 2009 г. За оставащите проекти[4] се изготвя понастоящем решение за временно преустановяване на плащанията или за финансови корекции.

1.3 б) период 1994—1999 г.

34-те процедури, посочени в плана за действие, се отнасят до ЕФРР и произтичат от одитите по приключването. Генерална дирекция „Регионална политика“ приключи 17 от тези процедури с финансови корекции в общ размер на 239 млн. EUR. В 11 случая решението се изготвя понастоящем и ще бъде прието до края на първото тримесечие на 2009 г. В 6 случая официалното изслушване с националните органи ще се проведе през първото тримесечие на 2009 г., така че решението ще бъде прието до края на юни 2009 г. Налице са закъснения поради обемната документация, която трябваше да бъде анализирана, сложните правни въпроси в някои случаи и трудностите при определяне на дата за изслушване със съответната държава-членка — основен елемент от правото на защита на държавите-членки, което трябва да бъде съблюдавано преди прилагането на корекция.

1.4. Последващи действия във връзка със случаите на грешки от DAS за 2006 г.

Текущо действие

Генералните дирекции „Регионална политика“ и „Трудова заетост, социални въпроси и равни възможности“ приеха окончателна позиция по 60 от 74-те случая. В 25 случая съответната държава-членка сама е направила или се е съгласила да направи необходимите корекции. В 20 случая генералните дирекции са започнали процедура за финансови корекции. В 15 случая процедурата е приключила без прилагане на финансови корекции, тъй като Комисията счете за допустими допълнителните данни, предоставени от съответната държава-членка. За оставащите 14 случая Комисията все още не е достигнала до окончателна позиция поради необходимостта от извършване на одит на последващите действия и/или получаване на допълнителна информация от отговорните органи.

Действие 2 — Действия по плана за интегрирана рамка за вътрешен контрол[5]

2.1. Действие 9 — Разработване на ефективни средства за обмен на резултати от одити и проверки

Приключило действие

Генералните дирекции „Регионална политика“ и „Трудова заетост, социални въпроси и равни възможности“ създадоха процедури за осигуряване на добра координация чрез съвместна стратегия за одит и за гарантиране на обмен на всички резултати от одити, така че всяка страна да може да се основава на извършената от други страни дейност.

2.2. Действие 10 — Извършване на предварителни изчисления и анализ на разходите за проверките за ЕФРР

Приключило действие

През май 2008 г. Генерална дирекция „Регионална политика“ изпрати на Генерална дирекция „Бюджет“ междинен доклад за резултатите от проучването върху разходите за проверките по ЕФРР, който бе използван при изготвянето на съобщението върху допустимия риск. Окончателният ревизиран вариант на доклада бе изпратен на 31 октомври 2008 г. На 16 декември 2008 г. Комисията прие Съобщението „Към общо разбиране на концепцията за допустим риск от грешки“[6].

2.3. Действие 11N — Проучване на надеждността на националните системи за отчетност за връщането на средства и за финансовите корекции

Приключило действие

Вж. действие 6.2 по-долу.

2.4. Действие 14б — Предоставяне на насоки на бенефициерите и/или на междинните нива относно проверките и отговорностите по веригата за контрол

Приключило действие

Вж. действие 5.2 по-долу.

2.5. Действие 15 — Насърчаване на инициативата за „договори за доверие“

Приключило действие

През декември 2008 г. Комисията сключи с Кипър нов договор за доверие по отношение на ЕФРР и Кохезионния фонд. До края на 2008 г. приключи официалната процедура за подписването през февруари 2009 г. на други два договора с Обединеното кралство/Англия и Дания за ЕСФ. Това ще означава, че има 9 договора за доверие, които са подписани със 7 държави-членки (UK, AT, DK, PT, EE, SI, CY).

2.6. Действие 16 – Координиране на одитните стандарти

Приключило действие

Комисията финализира насоките относно методологията за съставяне на извадките и оценка на системите, и на техническа среща през декември 2008 г. представи на националните одитни органи нови раздели от одитния наръчник за структурните фондове във връзка с годишния доклад за контрола и становището, надеждността на дейността на другите одитори и показателите за измами.

Окончателните варианти на тези документи бяха изпратени на държавите-членки след последващо представяне пред Комитета за координиране на фондовете през януари 2009 г.

Действие 3 — Превантивни действия за приключването на програмите и проектите от периода 2000—2006 г.

3.1. Одити на 36 органи по приключването

Текущо действие

Генералните дирекции „Регионална политика“ и „Трудова заетост, социални въпроси и равни възможности“ извършиха 30 от 36-те планирани одита на органи по приключването, които отговарят за издаването на декларациите за законосъобразността и правомерността на разходите преди приключването на програмите от периода 2000—2006 г. Четири одита бяха отменени, за да се избегне дублиране на работата, а 2 одита бяха отложени за първото тримесечие на 2009 г. поради други одити, извършени в тези държави-членки. Генералните дирекции извършиха 2 допълнителни одита на органи по приключването, които не бяха предвидени в плана за действие, но които бяха включени в тяхната одитна програма вследствие на допълнителен анализ на риска. Заключенията показват наличието на някои недостатъци в подготовката за приключване на тези органи и Комисията ще извърши последващи действия във връзка с препоръките си, за да провери дали тези аспекти са коригирани, така че представяните при приключването декларации да са надеждни. Последващите действия ще продължат през 2009 г.

3.2. Вътрешни процедури с цел гарантиране подробното разглеждане на документите относно приключването

Частично приключило действие

Вътрешните процедури относно процеса по приключването бяха финализирани в Генерална дирекция „Регионална политика“ и ще бъдат следвани от Генерална дирекция „Трудова заетост, социални въпроси и равни възможности“ за допълване и хармонизиране на нейните собствени вътрешни процедури. При тези процедури акцентът е поставен по-специално върху оценката на надеждността на декларациите по приключването и върху разглеждането на докладваните нередности и финансовите корекции за всяка програма.

3.3. Повишаване на осведомеността на държавите-членки по отношение на публикуваните от Комисията през 2006 г. насоки относно приключването на програмите

Приключило действие

На 10 юни 2008 г. Генералните дирекции „Регионална политика“ и „Трудова заетост, социални въпроси и равни възможности“ организираха семинар за управляващите и сертифициращите органи по въпросите на контрола на структурните фондове, на който присъстваха повече от 500 участници от националните органи (вж. действие 5.1). На този семинар се изказаха лица от Комисията, OLAF и държавите-членки, които представиха основните аспекти на подготовката по приключването на програмите по структурните фондове.

На 15 септември в Брюксел Генералните дирекции „Регионална политика“ и „Трудова заетост, социални въпроси и равни възможности“ организираха втори семинар, изцяло посветен на аспектите по приключването („За успешното приключване на програмите по структурните фондове от периода 2000—2006 г.“), който обхвана в подробности всички елементи от процеса по приключването на програмите. Участваха повече от 700 представители от всички държави-членки. От началото на 2008 г. въпросът за приключването бе дискутиран на 70 годишни двустранни срещи с управляващите и контролните органи по структурните фондове и това бе предметът на специални двустранни семинари в 19 държави-членки (HU, FR, DK, LT, IT, CY, SK, GR, BE, PL, LV, EE, DE, NL, UK, MT, CZ, IE, ES) и на специален Interreg семинар. След семинара на 15 септември, на 21 октомври се състоя специално заседание на техническата работна група на комитета на ЕСФ, на което присъстваха всички национални координатори на този фонд. Това заседание бе посветено на въпроса за действията по управлението, които да бъдат предприети преди края на периода на допустимостта, за да се осигури надлежното приключване на програмите от периода 2000—2006 г. В отговор на многото въпроси, поставени от държавите-членки по време на тези прояви, а и след това, Комисията изготви „Регистър на въпросите и отговорите“. Този документ е понастоящем на разположение на държавите-членки на посветения на семинара уебсайт.

Действие 4 — Превантивни действия за програмния период 2007—2013 г.

4.1. Преглед на докладите и становищата относно оценката на съответствието

Текущо действие

Комисията разглежда внимателно представените от държавите-членки доклади и становища относно оценката на съответствието, които трябва да бъдат изпратени в рамките на 12 месеца от одобрението на програмата, за да се провери дали създадените от държавите-членки системи за контрол съответстват на регулаторните изисквания. Докато Комисията не одобри оценката, няма да се възстановяват разходи, декларирани със заявления за междинни плащания.

До края на 2008 г. Комисията получи от държавите-членки доклади за оценка на съответствието, обхващащи 281 програми от 433-те одобрени програми. От тях бяха приети оценките за 88 програми и отхвърлени тези за 90 програми (които трябва да бъдат отново представени след корекция). За останалите разглеждането бе прекъснато или все още е в ход. Основанията за отхвърляне или прекъсване са свързани по-специално с непредставянето на адекватна информация относно някои задължителни елементи и несъответствията между констатациите в доклада за оценка на съответствието и окончателното становище. В няколко случая бяха констатирани съществени проблеми във връзка със структурата или капацитета.

4.2. Преглед на националните стратегии за одит

Текущо действие

Одитните органи са длъжни да представят стратегията си за одит в рамките на девет месеца от одобрението на програмата от страна на Комисията. Към края на 2008 г. Комисията получи стратегиите за одит, обхващащи 366 от 433-те одобрени програми. Тя прие стратегиите за 206 програми и отхвърли тези за 89 програми (които трябва да бъдат отново представени след корекция). За останалите разглеждането бе прекъснато или все още е в ход. Основанията за отхвърляне или прекъсване включват недостатъчна информация за установяване на независимостта на одитния орган, липса или неяснота по отношение на метода за съставяне на извадките, непълен анализ на риска и недостатъчна информация относно одитните ресурси. Като цяло констатираните проблеми не са съществени недостатъци в стратегиите, а по-скоро са свързани с отделни елементи, които трябва да бъдат допълнени или подобрени.

4.3. Действия по опростяване

Приключило действие

а) През декември 2008 г. Генералните дирекции „Регионална политика“ и „Трудова заетост, социални въпроси и равни възможности“ представиха на Комитета за координиране на фондовете (COCOF) насоки за частичното приключване по член 88 от Регламент (ЕО) № 1083/2006 на Съвета. След като бе отново представен през януари 2009 г., окончателният вариант бе изпратен на държавите-членки.

б) Генерална дирекция „Трудова заетост, социални въпроси и равни възможности“ предприе стъпки за информиране във връзка с насоките си за използването на суми с фиксиран размер за непреки разходи по ЕСФ в съответствие с член 11, параграф 3, буква б) от Регламент (ЕО) № 1081/2006 на Съвета, които бяха финализирани през септември 2007 г. от същата дирекция след обсъждане с държавите-членки и споразумение с Европейската сметна палата. Към 31 декември 2008 г. 25 държави-членки са декларирали намерението си да прилагат това правило във връзка с ЕСФ за всичките си програми или за част от тях. Използването на суми с фиксиран размер бе също така обсъждано в края на 2007 г. и през 2008 г. на 3 срещи на техническата работна група на Комитета на ЕСФ, на 4 годишни срещи с държавите-членки и на специални двустранни срещи с Чешката република, Португалия, Литва и Уелс.

В допълнение към действията, набелязани в плана за действие във връзка с опростяването, Комисията предприе последващи стъпки в посока на опростяване на правилата за структурните действия чрез приемането на предложения за изменение на съответните регламенти на Съвета, за да може да бъде разширено използването на суми с фиксиран размер, еднократни плащания и единични стойности за всички видове разходи за ЕФРР и ЕСФ и през 2009 г. ще обмисли предлагането на последващи мерки въз основа на препоръките на съвместна работна група на Комисията и държавите-членки, които ще бъдат представени през първата половина на 2009 г. При условие че Европейският парламент и Съветът подкрепят такива мерки, въздействието от последващото опростяване върху нивото на грешки следва да е налице от 2010/2011 г.

4.4. Преглед и изясняване на въпросите относно критериите за допустимост

Приключило действие

а) През декември 2008 г. Комисията представи на COCOF проект на брошура, включваща всички правила на Комисията за допустимост във връзка със структурните действия, и окончателният вариант е публикуван на уебсайта на Комисията.

б) и в) Службите на Комисията финализираха насоките за генериращите приходи проекти и правилата за държавните помощи. През септември 2008 г. Комисията прие предложение за изменение на член 55 от Регламент (ЕО) № 1083/2006 на Съвета с оглед опростяване на правилата във връзка с генериращите приходи операции, което бе прието от Съвета на 18 декември 2008 г.

4.5. Правилата, свързани с обществените поръчки — повишаване на осведомеността чрез организиране на семинари

Приключило действие

На този аспект — продължаващ да бъде често в основата на нередности при използването на средства на ЕС за структурни действия, — бяха посветени специални, организирани от Комисията семинари, които се проведоха в Унгария (4.4.2008 г.), България (26.6.2008 г.), Полша (2.12.2008 г.), Кипър (18.12.2008 г.) и Малта (9.12.2008 г.), макар че целта беше провеждането на два семинара. След семинар, посветен на използването на обществените поръчки в областта на дейностите по ЕСФ през 2006 г., Генерална дирекция „Трудова заетост, социални въпроси и равни възможности“ организира обсъждане на последващите действия и обмен на добрите национални практики в тази сфера на срещата на техническата работна група на Комитета на ЕСФ, която се състоя на 6 май 2008 г. Комисията също така предостави на одитните органи информационна нота за показателите за измами, като акцентът бе поставен върху обществените поръчки.

Действие 5 — Подобряване на първичния контрол

5.1. Семинар за управляващите и сертифициращите органи

Приключило действие

На 10 юни 2008 г. в Брюксел Генералните дирекции „Регионална политика“ и „Трудова заетост, социални въпроси и равни възможности“ организираха семинар „Контролът върху структурните действия — предизвикателство, на което трябва да се отговори“. Участваха повече от 500 лица от управляващите и сертифициращите органи от всички държави-членки и региони, както и представители на Европейския парламент и Европейската сметна палата. На семинара Комисията представи добрите практики по отношение на ролята на управляващите и сертифициращите органи през периода 2007—2013 г. въз основа на ревизираните насоки, описани в действие 5.2, и на опита от изпълнението на програмите от периода 2000—2006 г. Бе подчертана важността на ефективната комуникация във връзка с приложимите за бенефициерите правила с оглед превенция на грешките. През декември Комисията представи пред COCOF плана за подобряване на обучението и комуникацията по въпросите на управлението и контрола на базата на получените от държавите-членки коментари след семинара.

5.2. Насоки относно добрите практики за осъществяване на първичен контрол и дейността по сертифициране

Приключило действие

След обстойно обсъждане с държавите-членки през май и юни 2008 г. Комисията издаде нови насоки за управляващите и сертифициращите органи, които залегнаха в основата на представянето и обсъждането на семинара от 10 юни (вж. действие 5.1).

5.3. Средство за самооценяване за управляващите органи по отношение на спазването на законодателството

Приключило действие

На семинара от 10 юни Комисията представи на държавите-членки средство за самооценяване, като целта бе да се улесни самооценката на управляващите органи от гледна точка на регулаторните критерии по ключови елементи от вътрешния контрол. Впоследствие бяха извършени две пилотни проучвания. В светлината на получените резултати средството бе приспособено и представено на държавите-членки на срещата на COCOF през януари 2009 г.

Действие 6 — Подобряване на отчетността относно финансовите корекции от държавите-членки

6.1. Последващи действия във връзка с данните, предавани от държавите-членки, с цел попълване на пропуските и коригиране на неточностите

Приключило действие

В качеството на водеща структура Генерална дирекция „Регионална политика“ агрегира данните за финансовите корекции по всички фондове, които бяха съобщени от държавите-членки през март/април 2008 г., и Комисията представи резултатите на Европейския парламент в своя втори тримесечен доклад за финансовите корекции и ги публикува през октомври 2008 г. в приложение към годишния доклад за 2007 г. за използването на структурните фондове[7]. След това Генерална дирекция „Регионална политика“ изпрати писма до всички засегнати държави-членки с искане да попълнят пропуските и да дадат разяснения за установените отклонения. Въз основа на получените ревизирани данни Комисията може да представи коригираните стойности, както следва: общият размер на съобщените за 2007 г. корекции (изтегляне и връщане на средства) е приблизително 900 млн. EUR. Ревизираната кумулирана стойност за целия период 2000—2006 г. е около 2, 2 млрд. EUR (1, 3 млрд. EUR — изтеглени средства и 0, 9 млрд. EUR — върнати средства).

6.2. Проверяване на съобщените данни относно корекциите в 10 държави-членки

Приключило действие

В качеството на водеща генерална дирекция и със съдействието на външни изпълнители Генерална дирекция „Регионална политика“ извърши проверки на място на данните за всички фондове в 10 държави-членки. Предварителните резултати показват, че като цяло отговорните органи изпълняват функциите си, въпреки че са налице все още някои случаи на неправилно разбиране на изискванията, при които Комисията предприе разясняване. Понастоящем се изготвят препоръки за подобряване в бъдеще на процедурите, като те ще подлежат на внимателен мониторинг.

Действие 7 — Подобряване на отчетността на Комисията относно въздействието от одитната дейност

7.1. Изменение на компютърните приложения и процедури — SYSAUDIT в Генерална дирекция „Регионална политика“, пълно прилагане на A-REP в Генерална дирекция „Трудова заетост, социални въпроси и равни възможности“

Приключило действие

В Генерална дирекция „Регионална политика“ бяха подобрени докладите, получавани от SYSAUDIT, с цел да се подпомогнат последващите действия във връзка с извършените одити.

В Генерална дирекция „Трудова заетост, социални въпроси и равни възможности“ приложението A-REP се прилага напълно от април 2008 г., за да се осигурят по-добри последващи действия и мониторинг на всички препоръки във връзка с одитите на Общността и да се документират тези последващи действия.

7.2. Изменение на компютърните приложения и процедури — изпращане на доклад на Генерална дирекция „Бюджет“ във връзка с финансовите корекции на всяко тримесечие

Приключило действие

След консултации с Генералните дирекции „Бюджет“, „Земеделие и развитие на селските райони“ и „Морско дело и рибарство“, Генералните дирекции „Регионална политика“ и „Трудова заетост, социални въпроси и равни възможности“ създадоха процедури с оглед представяне на по-пълни и по-точни данни за финансовите корекции в резултат на дейността на Комисията. Бяха представени тримесечни доклади на Генерална дирекция „Бюджет“, която подготви и изпрати общи доклади на Комисията по бюджетен контрол на Европейския парламент.

Подобрения на компютърните приложения SYSAUDIT и A-REP, използвани съответно от Генерална дирекция „Регионална политика“ и Генерална дирекция „Трудова заетост, социални въпроси и равни възможности“ за последващите действия във връзка с процедурите за финансови корекции, бяха направени и в двете генерални дирекции за подобряване на възможностите за мониторинг на процеса в съответствие с новите процедури. Освен това Генерална дирекция „Трудова заетост, социални въпроси и равни възможности“ включи в A-REP специфичен модул за одити, така че да проследява одитния процес от началото до финансовите корекции при необходимост.

Действие 8 — Повишаване на въздействието от одитната дейност на Комисията

8.1. Изготвяне и прилагане на политика на временно преустановяване на плащанията от страна на Комисията възможно най-скоро след установяването на наличие на сериозни слабости в някоя от националните системи

Приключило действие

Ръководителите на Генералните дирекции „Регионална политика“ и „Трудова заетост, социални въпроси и равни възможности“ предоставиха на службите си съгласувани между двете дирекции инструкции да прилагат политика на започване на процедурата за временно преустановяване на плащанията веднага след откриването на сериозни недостатъци в дадена национална система. Мониторингът на своевременното прилагане на временното преустановяване на плащанията се извършва посредством използване на посочените в действие 7 компютърни приложения за мониторинг.

8.2. Изменение на вътрешните процедури за временно преустановяване на плащанията и за финансови корекции с цел ускоряване прилагането на мерките

Приключило действие

Генералните дирекции „Регионална политика“ и „Трудова заетост, социални въпроси и равни възможности“ създадоха вътрешни процедури за прилагането както на временното преустановяване на плащанията, така и на финансовите корекции от страна на Комисията и актуализираха съответните ръководства. С тях се цели рационализиране на вътрешните процедури, за да се намалят ненужните забавяния при прилагане на временното преустановяване на плащанията и финансовите корекции. Ревизираните вътрешни процедури на Генералните дирекции „Регионална политика“ и „Трудова заетост, социални въпроси и равни възможности“ съставляват стабилна основа с оглед ускоряване приемането на решения за временно преустановяване на плащанията и за финансови корекции и с оглед постигане на целите, посочени в плана за действие (6 месеца за периода от окончателната позиция по констатациите от одита до приемането на решение за временно преустановяване на плащанията и съответно 24 месеца за периода от одита до решение за финансови корекции на Комисията). Въпреки че ще има преходен период за миналите одити, вече се забелязва въздействието от новите процедури по отношение на времето, което бе необходимо за приемането на няколко решения през 2008 г.

Действие 9 — Подобряване на гаранциите от годишните доклади за дейността

Приключило действие

При изготвянето на годишните си доклади за дейността за 2007 г. Генералните дирекции „Регионална политика“ и „Трудова заетост, социални въпроси и равни възможности“ в пълна степен приложиха всички мерки, посочени в плана за действие, в който се вземаха под внимание препоръките на Европейската сметна палата. Европейската сметна палата отчете също така в годишния си доклад за 2007 г. положителното развитие по отношение на качеството на годишните доклади за дейността на Генералните дирекции „Регионална политика“ и „Трудова заетост, социални въпроси и равни възможности“ и необходимостта от представяните в тях удостоверяващи данни (таблица 2.1 и параграф 2.12 от годишния доклад за 2007 г.).

Действие 10 — Постигане на максимална полза от годишните справки

Приключило действие за годишните справки за 2007 г.

Комисията извърши подробна и своевременна оценка на получените годишни справки и с писма от 22 февруари, 25 март и 21 април 2008 г. докладва за резултатите пред Комисията по бюджетен контрол на Европейския парламент. Европейската сметна палата посочи в годишния си доклад, че Комисията е осъществила адекватен надзор върху процедурата относно годишните справки, като е изготвила ясни насоки и е проучвала основанията за несъответствие (параграф 2.20 от годишния доклад за 2007 г.).

Комисията анализира справките от гледна точка както на спазването на минималните регулаторни изисквания, така и на добавената стойност и предприе последващи действия във връзка с всяка слабост по отношение на качеството и неспазването на минималните правни изисквания. Генералните дирекции „Регионална политика“ и „Трудова заетост, социални въпроси и равни възможности“ взеха под внимание тези резултати в оценките си за националните системи при изготвяне на годишните си доклади за дейността. Комисията започна процедура за нарушение срещу една държава-членка, която не представи съответстваща на изискванията годишна справка, и Комисията понастоящем разглежда информацията, която впоследствие бе представена от същата държава-членка. След като финализира ревизираните насоки за финансовата 2008 г., на 12 ноември Комисията ги предостави на държавите-членки с цел както да рационализира процеса за държавите-членки, така и да допринесе за елементите с добавена стойност в годишните справки, за да се увеличи степента на гаранции по фондовете.

През декември 2008 г. генералният директор на Генерална дирекция „Регионална политика“ изпрати писмо до държавите-членки, с което напомняше значимостта на елементите с добавена стойност от годишните справки.

Както през 2009 г., така и през следващите години Комисията ще продължи да анализира получените от държавите-членки годишни справки и да постига максимална полза от тях с оглед на гаранциите относно системите за управление и контрол в държавите-членки.

Приложение 1а – Обобщени данни за финансовите корекции през 2008 г.

Фонд/период | Финансови корекции, приети от държавата-членка (в млн. EUR) | Финансови корекции с решение на Комисията (в млн. EUR) | Общо финансови корекции за периода от 1 януари до 15 декември 2008 г. (в млн. EUR) | Финансови корекции за периода от 15 декември до 31 декември 2008 г. (в млн. EUR) | Общо финансови корекции през 2008 г. (в млн. EUR) |

ЕФРР 2000—2006 г. | 573 | 25 | 598 | 598 |

КФ 2000—2006 г. | 9 | 35 | 44 | 44 |

ЕСФ 2000—2006 г. | 487 | 0 | 487 | 5 | 492 |

ЕФРР 1994—1999 г. | 10 | 151 | 161 | 168 | 329 |

КФ 1994—1999 г. | 7 | 31 | 38 | 38 |

ЕСФ 1994—1999 г. | 0 | 26 | 26 | 26 |

Общ сбор за 2008 г. | 1 086 | 268 | 1 354 | 173 | 1 527 |

Общо за 2007 г. | 288 |

В тази таблица са представени всички корекции, направени за ЕФРР, ЕСФ и КФ, а не само тези, които произтичат от действие 1.3.

Тези стойности не са окончателни и подлежат на коригиране в годишните отчети на Комисията за 2008 г.

Приложение 1б — Подробна информация за решенията за финансови корекции и за временно преустановяване на плащанията, които са приети през 2008 г.

Държава-членка | Програмен период | Фонд | Програма | Сума (M EURO) | Препратка към съответното действие по плана |

Финансови корекции | Германия | 1994—1999 г. | ЕФРР | Berlin | 12,90 | 1.3б |

* Германия | 1994—1999 г. | ЕФРР | Thüringen | 81,43 |

* Обединеното кралство | 1994—1999 г. | ЕФРР | West Midlands Obj 2 | 0,33 |

Португалия | 1994—1999 г. | ЕФРР | Alentejo | 0,35 | 1.3б |

Португалия | 1994—1999 г. | ЕФРР | Iniciativa para a Modernização da Indútria Têxtil (IC IMIT) | 5,58 | 1.3б |

Нидерландия | 1994—1999 г. | ЕФРР | Groningen-Drenthe | 4,62 | 1.3б |

Обединеното кралство | 1994—1999 г. | ЕФРР | Industrial South Wales | 14,94 | 1.3б |

Обединеното кралство | 1994—1999 г. | ЕФРР | Highlands and Islands | 10,42 | 1.3б |

Германия | 1994—1999 г. | ЕФРР | Saxony | 158,08 | 1.3б |

Гърция | 1994—1999 г. | ЕФРР | Road Axes | 30,10 | 1.3б |

Финландия | 1994—1999 г. | ЕФРР | Objective 6 1995-1999 | 0,44 | 1.3б |

Междинен сбор | 319,19 |

* Испания | 1994—1999 г. | КФ | – | 3,11 |

* Испания | 1994—1999 г. | КФ | – | 23,20 |

* Гърция | 1994—1999 г. | КФ | – | 5,15 |

Междинен сбор | 31,46 |

Обединеното кралство | 2000—2006 г. | ЕФРР | North West + URBAN/Sub-total | 24,8 | 1.2, 1.3a |

* Португалия | 2000—2006 г. | КФ | – | 1,55 |

Испания | 2000—2006 г. | КФ | – | 1,52 | 1.3a |

Испания | 2000—2006 г. | КФ | – | 6,38 | 1.3a |

Испания | 2000—2006 г. | КФ | – | 0,77 | 1.3a |

Испания | 2000—2006 г. | КФ | – | 1,24 | 1.3a |

Гърция | 2000—2006 г. | КФ | – | 23,26 | 1.3a |

Междинен сбор | 34,69 |

* Франция | 1994—1999 г. | ЕСФ | Guadeloupe | 9,19 |

* Ирландия | 1994—1999 г. | ЕСФ | Employment Community Initiative | 12,72 |

* Обединеното кралство | 1994—1999 г. | ЕСФ | Resider Obj2 | 0,57 |

* Обединеното кралство | 1994—1999 г. | ЕСФ | Northern Uplands Obj 5 | 1,19 |

* Финландия | 1994—1999 г. | ЕСФ | Objective 6 1995-1999 | 0,09 |

* Германия | 1994—1999 г. | ЕСФ | Land Bremen Obj 3 | 1,93 |

Междинен сбор | 25,69 |

Общ сбор за 2008 г. | 433,90 |

Временно преустановяване на плащанията | Италия | 2000—2006 г. | ЕФРР | Puglia | - | 1.2, 1.3a |

Interreg | 2000—2006 г. | ЕФРР | Франция/Обединеното кралство | - | 1.3a |

Interreg | 2000—2006 г. | ЕФРР | Medocc | - | 1.3a |

* Interreg | 2000—2006 г. | ЕФРР | Италия/Албания | - |

Испания | 2000—2006 г. | ЕФРР | 9 междинни звена | - | 1.3a |

* България | 2000—2006 г. | КФ | Два проекта в пътния сектор | - |

Италия | 2000—2006 г. | ЕСФ | Calabria Obj 1 | - | 1.3a |

Люксембург | 2000—2006 г. | ЕСФ | Obj 3 | - | 1.3a |

Обединеното кралство—Шотландия | 2000—2006 г. | ЕСФ | Obj 2 and Obj 3 | - | 1.2, 1.3a |

Люксембург | 2000—2006 г. | ЕСФ | Equal | - | 1.3a |

* Не е част от плана за действие.

Приложение 2 — Обобщени данни за процедурите за финансови корекции и за временно преустановяване на плащанията, които са в ход към края на 2008 г.

Фонд/период | Процедури за финансови корекции и за временно преустановяване на плащанията, които са в ход | Прогнозен размер (в млн. EUR) | Източник (брой процедури) |

Брой процедури | Брой програми/проекти | Одит от страна на Комисията | Приключване на програма/проект | OLAF | Европейска сметна палата |

ЕФРР 2000—2006 г. | 51 | 71 | 783 | 39 | 0 | 10 | 2 |

КФ 2000—2006 г. | 52 | 74 | 167 | 31 | 20 | 0 | 1 |

ЕСФ 2000—2006 г. | 13 | 13 | 257 | 12 | 0 | 0 | 1 |

ЕФРР 1994—1999 г. | 48 | 50 | 1 233 | 17 | 9 | 20 | 2 |

КФ 1993—1999 г. | 7 | 8 | 5 | 2 | 4 | 0 | 1 |

ЕСФ 1994—1999 г. | 14 | 14 | 387 | 0 | 14 | 0 | 0 |

Общ сбор за 2008 г. | 185 | 230 | 2 832 | 101 | 47 | 30 | 7 |

Тези стойности не са окончателни и подлежат на коригиране в годишните отчети на Комисията за 2008 г.

В колоната „Прогнозен размер (в млн. EUR)“ на евентуалните корекции са дадени възможно най-точните оценки, като се отчита настоящото състояние по последващите действия във връзка с одитите, прилагането на планове за корективни мерки и писмата с окончателна позиция, които са изпратени на държавите-членки.

Приложение 3 — Оставащи текущи действия от плана за действие (да бъдат включени в съвместната стратегия за одит 2009—2011 г.)

. | Първоначално действие през 2008 г. | Оставащо действие през 2009 г. | Ревизиран показател | Краен срок |

1. Действия съгласно съвместната стратегия за одит за периода 2000—2006 г. |

1.1. | Извършване на целеви одити на високорискови структури за управление (2000—2006 г.) | Последващи действия във връзка с резултатите от извършените 47 одита, както и извършване на 4 отложени одита | Извършени одити и приключени последващи действия с ефективни резултати — разумни гаранции, че системата функционира ефективно след прилагането на корективните мерки | 31.12.2009 г. |

1.2. | Приключване на последващите действия във връзка с изпълнението от страна на държавите-членки на 27-те настоящи плана за корективни мерки с цел отстраняване на сериозните недостатъци в системите за управление и контрол на тези държави-членки | Приключване на последващите действия във връзка с 13 плана за корективни мерки | Приключени планове за корективни мерки (7 по ЕФРР и 6 по ЕСФ) в държавите-членки с ефективни резултати | 31.12.2009 г. |

1.3. а) и 1.3 б) | Приключване на 20-те процедури за временно преустановяване на плащанията и за финансови корекции, които понастоящем са в ход, за периода 2000—2006 г., както и на 34-те процедури за финансови корекции от одитите по приключването за периода 1999—1999 г. | Приключване на оставащите 7 процедури за временно преустановяване на плащанията и за финансови корекции за периода 2000—2006 г. и на оставащите 17 процедури за финансови корекции от одитите по приключването за периода 1999—1999 г. | Процедури за временно преустановяване на плащанията/за финансови корекции, приключени с корекции, които са приети от съответната държава-членка, или с решение на Комисията в рамките на срок от 24 месеца | 31.12.2009 г. (30.6.2009 г. за процедурите за периода 1994—1999 г.) |

1.4. | Последващи действия във връзка с отделните случаи на съществени грешки от DAS за 2006 г., както и във връзка с евентуалните причини в системите | Приемане на окончателна позиция по оставащите 14 отделни случая на грешки и приключване на започнатите 20 процедури за финансови корекции | Процедури за финансови корекции, приключени с корекции, които са приети от съответната държава-членка (или с решение на Комисията), или без корекции (ако Комисията е приела доводите на държавата-членка) | 30.12.2009 г. |

3. Превантивни действия за приключването на програмите и проектите за периода 2000—2006 г. |

3.1. | Приключване на одитите по прегледа на дейността на органите по приключването (2000—2006 г.) | Приключване на последващите действия във връзка с 30 одита на органите по приключването и извършване на 2-та отложени одита | Извършени одити и приключени последващи действия с ефективни резултати — разумни гаранции, че органът по приключването функционира в удовлетворителна степен с оглед на подготовката за приключването или на прилагането на корективните мерки | 31.12.2009 г. |

4. Превантивни действия за програмния период 2007–2013 г. |

4.1. | Преглед на докладите и становищата относно оценката на съответствието | Приключване на прегледа на докладите и становищата относно оценката на съответствието за 152 програми | Преглед на документите на всички оставащи програми | 30.9.2009 г. |

4.2. | Преглед на националните стратегии за одит | Приключване на прегледа на националните стратегии за одит за 67 програми | Преглед на документите на всички оставащи стратегии за одит | 30.9.2009 г. |

[1] COM(2008) 97.

[2] SEC(2008) 2756.

[3] Тази стойност не е окончателна и подлежи на коригиране в годишните отчети на Комисията за 2008 г.

[4] Общият брой на програмите/проектите е по-голям от този, който първоначално бе посочен в плана за действие, тъй като бяха включени допълнителни проекти по Кохезионния фонд.

[5] Комисията прие Съобщение за плана за действие за интегрирана рамка за вътрешен контрол на 3 февруари 2009 г.

[6] COM(2008) 866.

[7] SEC(2008) 2649.